Diari Oficial de la Generalitat Valenciana


Sumari del DOGV 4028, del 25-06-2001 (2001/6013)

RESOLUCIÓ de 8 de juny de 2001, de la Direcció General de Personal de la Conselleria de Cultura i Educació, per la qual es convoca procediment d'adscripció als llocs de treball del primer cicle de l'Educació Secundària Obligatòria en instituts d'Educació Secundària per a funcionaris del Cos de Mestres.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4028

Data del DOGV
:   25-06-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/6013


Data del document
:   08-06-2001

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

 Descriptors 

:   * personal docent
    * ensenyament secundari
    * ensenyament primari
    * qualificació del personal

RESOLUCIÓ de 8 de juny de 2001, de la Direcció General de Personal de la Conselleria de Cultura i Educació, per la qual es convoca procediment d'adscripció als llocs de treball del primer cicle de l'Educació Secundària Obligatòria en instituts d'Educació Secundària per a funcionaris del Cos de Mestres. [2001/X6013]
  
La disposició final primera de l'Ordre de 21 de maig de 2001, de la Conselleria de Cultura i Educació, per la qual es creen llocs de treball docent, per a ser ocupats per funcionaris del cos de mestres en determinats instituts i seccions que incorporen el primer cicle d'Educació Secundària Obligatòria en el curs 2001/2002, autoritza la Direcció General de Personal per al desenvolupament del que s'hi preveu. D'altra banda, el capítol I de l'Ordre de 23 gener de 1997, de la Conselleria de Cultura, Educació i Ciència, per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu, regula l'adscripció als llocs de treball del primer cicle de l'Educació Secundària Obligatòria en instituts d'Educació Secundària.
  
En la tramitació d'aquesta resolució s'ha complit el que preveu l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques.
  
Per tot això, resolc:
  
Article 1
  
S'obri convocatòria a fi que, d'acord amb el que disposa el capítol I de l'Ordre de 23 gener de 1997, de la Conselleria de Cultura, Educació i Ciència, per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu, es cobrisquen els llocs de treball establits en els annexos I i II de l'Ordre de 21 de maig de 2001, de la Conselleria de Cultura i Educació, per la qual es determinen els llocs de treball docents catalogats en instituts per a ser ocupats per funcionaris del cos de mestres.
  
Els llocs de treball establits en l'annex II de l'Ordre de 21 de maig de 2001 i en l'annex III de l'Ordre d'11 de maig de 2001 i en la correcció d'errors a l'esmentada ordre, codis de centres: 49430258 (IES de San Miguel de Salinas) i 29346873 (IES núm. 18 d'Alacant), que vénen produïts com a conseqüència de l'increment de la població escolar i que per això manquen de zona d'adscripció restringida, no es cobriran mitjançant el procediment establit en la present resolució, per haver-se realitzat ja en ells, per part de tots els centres d'àmbit d'influència, el procediment d'adscripció al qual es referix el capítol I de l'Ordre de 23 de gener de 1997, de la Conselleria de Cultura, Educació i Ciència, per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu. Dits llocs de treball es proveiran mitjançant els procediments generals establits.
  
Quan algun dels llocs de treball de les especialitats de Llengua Castellana i Anglés (LC-IN) o de Matemàtiques-Ciències de la Natura (MA-CN) resulten modificats i es reconvertisquen en Llengua i Literatura (LC), Llengua Estrangera: Anglés (IN), Matemàtiques (MA) o Ciències Naturals (CN), els mestres amb destinació definitiva en dits llocs de treball hauran de sol·licitar la readscripció a alguns dels llocs resultants dins el termini de 3 dies hàbils comptats a partir de l'endemà de la publicació d'esta convocatòria en el Diari Oficial de la Generalitat Valenciana, omplint per a això el model d'annex V que acompanya la present Ordre, cas de no fer-ho seran adscrits d'ofici a un dels llocs reconvertits.
  
Article 2
  
La participació en aquest procediment té caràcter voluntari. Hi poden participar els funcionaris de carrera del cos de mestres que siguen titulars de llocs de treball amb caràcter definitiu, sempre que hagen transcorrègut, a 31 d'agost de 2001, almenys, dos anys des de la presa de possessió de l'última destinació en centres docents públics dependents de la Conselleria de Cultura i Educació, i els qui es troben en situació de provisionalitat, com a conseqüència de la supressió del lloc de treball que ocupaven amb caràcter definitiu. Els participants han de trobar-se en alguna de les situacions següents:
  
- servei actiu
  
- serveis especials
  
- excedència per a cura de fills durant el primer any
  
- suspensió provisional
  
En virtut del que estableix la disposició transitòria quarta de la Llei Orgànica 1/1990, de 3 d'octubre, solament podran obtenir destinació en llocs de treball de primer cicle d'Educació Secundària Obligatòria, en instituts d'Educació Secundària, els participants que complisquen alguna de les condicions següents:
  
Tenir destinació definitiva en llocs de treball de primer cicle d'Educació Secundaria Obligatòria.
  
Haver ingressat en el cos de Mestres amb anterioritat a l'1 de setembre de 1998.
  
Article 3
  
1. L'adjudicació de les vacants oferides es determinarà d'acord amb les prioritats següents:
  
1.1 Mestres que hagen superat les proves selectives d'accés al cos de professors d'Ensenyament Secundari en l'especialitat per la qual han ingressat i que tinguen destinació definitiva en col·legis públics establits com a àmbit d'influència de la vacant oferida en l'annex II i III de l'Ordre d'11 de maig de 2001 i en la correcció d'errades a la dita Ordre. Entre aquests, tindran preferència els qui hi hagen accedit pel torn de mobilitat.
  
1.2 Mestres amb destinació definitiva en el col·legis públics establits com a àmbit d'influència de la vacant oferida en l'annex II i III de l'Ordre d'11 de maig de 2001 i en la correcció d'errades a la dita Ordre i provisionals per supressió del lloc de treball que ocupaven amb caràcter definitiu als esmentats col·legis públics.
  
1.3 La resta de participants.
  
2. La prioritat per a fer efectiva l'adscripció estarà determinada pel supòsit en què es troben compresos, d'acord amb l'ordre de prelació en què van relacionats en l'apartat anterior.
  
3. En els supòsits 1.1 i 1.2, quan existisquen diferents participants dins el mateix grup, la prioritat s'hi determinarà per:
  
3.1 Major antiguitat amb destinació definitiva a l'àmbit d'influència.
  
3.2 Major temps de serveis efectius com a funcionari de carrera en el cos de mestres.
  
3.3 Any més baix d'ingrés en el cos.
  
3.4 Millor número de llista obtingut en el procediment selectiu d'ingrés en el cos:
  
a) Els mestres de la desena i onzena promocions d'accés directe i dels concursos oposició convocats a partir de 1984 tindran el número de llista general publicat en l'ordre ministerial per la qual van ser nomenats funcionaris de carrera.
  
b)) Aquells que van ingressar en el cos de mestres amb anterioritat a 1985 i que tinguen assignat el nou NRP, d'acord amb la Resolució de 29 de maig de 1985, de la Secretaria d'Estat per a l'administració Pública, tindran en aquest concepte la part numèrica del seu antic NRP.
  
c) Aquells que van ingressar en el cos de mestres amb anterioritat a 1985 i encara no tinguen assignat un nou NRP. Se'ls considerarà com el número de llista la part numèrica del seu NRP.
  
d) Aquells que van ingressar mitjançant els procediments selectius convocats amb posterioritat a 1991 s'ordenaran atenent a la millor puntuació obtinguda en el dit procediment selectiu, d'acord amb el que estableix l'ordre per la qual se'ls nomena funcionaris de carrera.
  
4. Els mestres que tenen destinació en un centre per desglossament o integració en un altre se'ls computarà en l'antiguitat com a definitius en aquest, la referida al seu centre d'origen. El mateix tractament es donarà als qui els va ser suprimida la seua destinació immediatament anterior.
  
5. L'antiguitat en l'àmbit d'influència s'entendrà la mantinguda de forma ininterrompuda en les centres de l'àmbit d'influència. A estos efectes serà computada, també, com a antiguitat en l'àmbit d'influència aquella a què es referix el punt 4 de la present ordre.
  
6. En el supòsit 1.3, si existeixen diferents participants dins els mateix grup, la prioritats entre ells es determinarà d'acord amb el que disposa el tercer punt d'aquest article, llevat del punt 3.1.
  
Article 4
  
Per a poder ser adscrit a una vacant del primer cicle d'Educació Secundària Obligatòria en instituts, s'haurà d'estar en possessió dels requisits establits en l'article 4 i la Disposició Addicional Segona de l'Ordre de 23 de gener de 1997, de la Conselleria de Cultura, Educació i Ciència, per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu.
  
Article 5
  
Els mestres que desitgen participar en el procediment descrit en els articles anteriors, dirigiran la sol·licitud, ajustant-se al model d'annex I-A, al director territorial de Cultura i Educació de la província on es trobe el centre de destinació definitiva o de supressió. La instància de sol·licitud serà presentada en la direcció territorial corresponent.
  
Els participants podran sol·licitar tots els llocs per als quals estiguen habilitats, relacionant-los segons el seu ordre de preferència establit a aquest efecte en el model d'annex I-A
  
El termini de presentació de sol·licituds serà de set dies hàbils comptats a partir de l'endemà de la publicació d'esta convocatòria en el Diari Oficial de la Generalitat Valenciana.
  
Article 6
  
En cada direcció territorial es formarà una comissió designada pel director territorial corresponent i composta pel subdirector d'Educació, que actuarà com a president; un vocal nomenat entre inspectors d'Educació amb destinació en la província; dos vocals nomenats entre directors de centres públics d'Educació Infantil o Primària de la província, i un secretari nomenat entre funcionaris de carrera del grup A (administració general) amb destinació en la direcció territorial, Així mateix podran participar en la Comissió un representant de cadascuna de les organitzacions sindicals amb representació en l'àmbit respectiu.
  
Aquesta comissió serà l'encarregada de dur a terme l'estudi de les sol·licituds i la seua ordenació, segons els criteris assenyalats en l'article 3 d'aquesta resolució, i de la proposta d'adscripció als llocs de treball que corresponga a cada concursant.
  
Article 7
  
Una vegada examinades totes les sol·licituds, les comissions exposaran al tauler d'anuncis de cada direcció territorial la proposta dels mestres adscrits a centres de Secundària, amb l'especificació del lloc de treball al qual han sigut adscrits, segons el model d'acta de l'annex II.
  
Article 8
  
Aquells mestres que no estiguen d'acord amb la proposta realitzada per les comissions, podran presentar una reclamació o desistiment en el termini de 3 dies des de la seua exposició, segons el model d'annex III. Les reclamacions seran dirigides al director territorial de Cultura i Educació de la província d'on depenga la comissió.
  
Article 9
  
Vistes les reclamacions, la direcció territorial dictarà una resolució definitiva, que s'ajustarà al model establit en l'annex IV. Contra aquesta resolució es podrà interposar recurs d'alçada davant el director general de Personal.
  
DISPOSICIONS FINALS
  
Primera
  
Aquells mestres que obtinguen destinació en la present convocatòria, procedents de centres de l'àmbit de vigència de la vacant assignada, no se'ls computarà l'esmentada adscripció con a canvi de centre a l'efecte de participació en posteriors procediments de mobilitat.
  
Segona
  
Contra aquesta resolució que, d'acord amb el que es preceptua en l'article 109 de la Llei 30/1992, de 26 de novembre, en la redacció donada per la Llei 4/1999, de 13 de gener, en relació amb la disposició final segona de la Llei 5/1983, de 30 de desembre del Govern Valencià, i la disposició addicional quinzena de la Llei 6/1997, de 14 d'abril, posa fi a la via administrativa, podrà interposar-se amb caràcter potestatiu recurs de reposició davant la Direcció General de Personal en el termini d'un mes comptat des de l'endemà de la seua publicació, o interposar directament recurs contenciós administratiu davant del Jutjat Contenciós Administratiu de València, en el termini de dos mesos comptat a partir de l'endemà de la seua notificació.
  
València, 8 de juny de 2001.- El director general de Personal: José Antonio Rovira Jover.